PMIndiaData/PMIndiaSum huggingface dataset:
وزیر اعظم 11-12 مارچ کو گجرات کا دورہ کریں گے

وزیر اعظم جناب نریندر مودی 12-11 مارچ، 2022 کو گجرات کا دورہ کریں گے۔ 11 مارچ کو شام 4 بجے کے قریب وزیر اعظم گجرات پنچایت مہاسمیلن میں شرکت کریں گے اور اجتماع سے خطاب کریں گے۔ وزیر اعظم 12 مارچ کو صبح 11 بجے راشٹریہ رکھشا یونیورسٹی (آرآریو) کی عمارت کو قوم کے نام وقف کریں گے۔ وہ مہمان خصوصی کی حیثیت سے آر آر یو کے پہلے کنووکیشن سے خطاب بھی کریں گے۔ شام تقریباً 6:30 بجے، وزیر اعظم 11ویں کھیل مہاکمبھ کے آغاز کا اعلان کریں گے اور اس موقع پر خطاب کریں گے۔ گجرات میں تین درجاتی پنچایتی راج ڈھانچہ ہے، جس میں 33 ضلع پنچایتیں، 248 تعلقہ پنچایتیں اور 14,500 گرام پنچایتیں ہیں۔ ’’گجرات پنچایت مہا سمیلن: آپنو گام، آپنو گورو‘‘ ریاست میں تینوں پنچایتی راج اداروں کے ایک لاکھ سے زیادہ نمائندے کی شرکت کریں گے۔ راشٹریہ رکھشا یونیورسٹی (آرآریو) پولیسنگ، فوجداری انصاف اور اصلاحی انتظامیہ کے مختلف شعبوں میں اعلیٰ معیار کی تربیت یافتہ افرادی قوت کی ضرورت کو پورا کرنے کے لیے قائم کی گئی تھی۔ حکومت نے رکشا شکتی یونیورسٹی کو اپ گریڈ کر کے راشٹریہ رکھشا یونیورسٹی کے نام سے ایک قومی پولیس یونیورسٹی قائم کی جسے 2010 میں حکومت گجرات نے قائم کیا تھا۔ یونیورسٹی، جو کہ قومی اہمیت کا حامل ایک ادارہ ہے، نے یکم اکتوبر 2020 سے اپنا کام شروع کیا۔ یونیورسٹی صنعت سے علم اور وسائل کا فائدہ اٹھا کر نجی شعبے کے ساتھ ہم آہنگی پیدا کرے گی اور پولیس اور سیکورٹی سے متعلق مختلف شعبوں میں سنٹرز آف ایکسیلنس بھی قائم کرے گی۔ آرآر یوپولیسنگ اور داخلی سلامتی کے مختلف شعبوں میں ڈپلومہ سے لے کر ڈاکٹریٹ کی سطح تک تعلیمی پروگرام پیش کرتی ہے جیسے پولیس سائنس اور مینجمنٹ ، فوجداری قانون اور انصاف، سائبر سائیکولوجی ، انفارمیشن ٹیکنالوجی، مصنوعی ذہانت اور سائبر سیکیورٹی، جرائم کی تحقیقات، اسٹریٹجک لینگویجز، داخلی دفاع اور حکمت عملی، فزیکل ایجوکیشن اور کھیل، ساحلی اور سمندری سلامتی۔ فی الحال، 18 ریاستوں کے 822 طلباء ان پروگراموں میں داخلہ لیے ہوئے ہیں۔ گجرات میں 2010 میں اس وقت کے وزیر اعلیٰ جناب نریندر مودی کی صاحب بصیرت قیادت میں 16 کھیلوں اور 13 لاکھ شرکاء کے ساتھ شروع ہوا کھیل مہاکمبھ آج 36 جنرل کھیلوں اور 26 پیرا کھیلوں کا احاطہ کرتا ہے۔ 45 لاکھ سے زیادہ کھلاڑیوں نے 11ویں کھیل مہاکمبھ کے لیے رجسٹریشن کرایا ہے۔ کھیل مہاکمبھ نے گجرات میں کھیلوں کے ماحولیاتی نظام میں انقلاب برپا کر دیا ہے۔ اس میں عمر کی کوئی بندش نہیں ہے ، اور پوری ریاست سے لوگ شامل ہوتے ہیں جو ایک ماہ تک مختلف مقابلوں میں حصہ لیتے ہیں۔ یہ روایتی کھیلوں جیسے کبڈی، کھو کھو، رسہ کشی ، یوگ آسن ، ملاکھمبھ اور جدید کھیلوں جیسے آرٹسٹک اسکیٹنگ، ٹینس اور تلواربازی کا انوکھا سنگم ہے۔ اس نےزمینی سطح پر کھیلوں میں نوآموزکھلاڑیوں کی نشاندہی کرنے میں اہم کردار ادا کیا ہے۔ اس نے گجرات میں پیرا اسپورٹس بھی زور دیا ہے۔
وزیراعظم نےگریٹر نوئیڈا میں ترقیاتی پروجیکٹوں کا آغاز کیا؛

نئی دہلی،09/مارچ وزیر اعظم جناب نریندر مودی نے آج اترپردیش میں گریٹرنوئیڈا کا دورہ کیا۔ مختلف ترقیاتی پروجیکٹوں کا آغاز کیا۔ پنڈت دین دیال اپادھیائے انسٹی ٹیوٹ آف آرکیالوجی میں وزیر اعظم نے ویڈیو لنک کے ذریعے میٹرو کے نوئیڈا سٹی سینٹر- نوئیڈا الیکٹرانک سٹی سیکشن کو ہری جھنڈی دکھا کر روانہ کیا۔ انھوں نے اترپردیش میں خورجا اور بہار میں بکسرمیں دو 1320 میگاواٹ تھرمل پاؤر پلانٹس کا سنگ بنیاد بھی رکھا۔ وزیر اعظم نے پنڈت دین دیال اپادھیائے انسٹی ٹیوٹ آف آرکیالوجی کا افتتاح کیا۔ انھوں نے کیمپس میں پنڈت دین دیال اپادھیائے کے ایک مجسمے کی نقاب کشائی کی اور خراج عقیدت پیش کیا۔ بعد میں انھوں نے انسٹی ٹیوٹ کے کیمپس میں دین دیال میوزیم بھی دیکھا۔ اس موقع پر حاضرین کو خطاب کرتے ہوئے وزیر اعظم نے کہا کہ نوئیڈا کی پوری طرح کایا پلٹ ہوچکی ہے۔ وزیر اعظم نے کہا کہ نوئیڈا کو اب ترقی کے لیے پہچانا جاتا ہے اور یہ نوجوانوں کے لیے روزگار کے مواقع پیدا کر رہا ہے۔ انھوں نے کہا کہ نوئیڈا کی ملک کے میک ان انڈیا مرکز کے طور پر ترقی کی جارہی ہے۔ اس سلسلے میں وزیر اعظم نے دنیا کی سب سے بڑی موبائل فیکٹری سمیت نوئیڈا میں مختلف الیکٹرانک کمپنیوں کی موجودگی کا ذکر کیا۔ وزیر اعظم نے کہا کہ ملک کا سب سے بڑا ایئرپورٹ اترپردیش میں جیور میں تعمیر کیا جارہا ہے۔مکمل ہوجانے کے بعد جیور ہوائی اڈہ نہ صرف یہاں کی لوگوں کی زندگی میں آسانی لائے گا بلکہ یہ اترپردیش کے لیے اقتصادی طور پر بھی مفید ہوگا۔ انھوں نے پورے ملک میں تعمیر کیے جانے والے مختلف ہوائی اڈوں کا بھی ذکر کیا۔انھوں نے کہا کہ مرکزی حکومت اڑان (یو ڈی اے این) یوجنا کے ذریعے چھوٹے شہروں کو فضائی کنیکٹی ویٹی فراہم کرانے کے لیے پابند عہد ہے۔ ہندوستان میں بجلی کے شعبے کو بہتر بنانے کے لیے حکومت کی پہل کا ذکر کرتے ہوئے وزیر اعظم نے کہا کہ ان کی حکومت نے بجلی پیدا کرنے سے متعلق چاروں پہلوؤں یعنی پیداوار، ٹرانسمیشن، تقسیم اور کنکشن پر توجہ مرکوز کی ہے۔ انھوں نے کہا کہ ایسے نظریے میں بجلی کے شعبے کی پوری طرح کایا پلٹ کردی ہے اور ون نیشن- ون گرڈ اب ایک حقیقت بن چکا ہے۔ وزیر اعظم نے کہا کہ حکومت نے قابل تجدید توانائی کے شعبے کو بھی مناسب فروغ دیا ہے۔ انھوں نے کہا کہ ان کا خواب ہے کہ ‘ایک دنیا ایک سورج ایک گرڈ’۔ وزیر اعظم نے کہا کہ بکسر اور خورجا میں شروع کیے گئے تھرمل پاؤر پلانٹس سےہندوستان کی ترقی کو فروغ ملے گا اور اس سے اترپردیش، بہار اور اُن کی پڑوسی ریاستوں میں بجلی کی دستیابی کی صورت حال کی کایا پلٹ ہوجائے گی۔ انھوں نے گذشتہ ساڑھے چار برسوں میں بجلی کی پیداوار میں زبردست ترقی کا ذکر کیا۔ پنڈت دین دیال اپادھیائے انسٹی ٹیوٹ آف آرکیالوجی کا افتتاح کرتے ہوئے وزیر اعظم نے کہا کہ یہ ا نسٹی ٹیوٹ ہندوستان اور دنیا بھر سے آنے والے ریسرچ اسکالرس اور طلبا کے لیے جدید سہولیات فراہم کرائے گا۔ وزیر اعظم نے کہا کہ نیو انڈیا تیار ہو رہا ہے۔ انھوں نے کہا کہ یہ 125 کروڑ ہندوستانیوں کے ذریعے فراہم کرائی گئی طاقت اور ان کی حمایت کی وجہ سے ہی ممکن ہوا ہے۔ انھوں نے کہا کہ مرکزی حکومت ملک میں بدعنوانی کا خاتمہ کرنے کے لیے پابند عہد ہے۔ دہشت گردوں کو صحیح جواب دینے کے سلسلے میں فوجیوں کی شجاعت کو سلام کرتے ہوئےوزیر اعظم نے کہا کہ حکومت دہشت گردی کے خلاف سخت فیصلے لینا جاری رکھے گی۔ ۔ ۔ ۔ ۔ ۔ ۔ ۔ ۔ ۔ ۔ ( م ن ۔ا گ۔ را ۔ 09 – 03 – 2019)
وزیر اعظم نے یوگی آدتیہ ناتھ اور  ان کے وزراء کی کونسل کو حلف لینے پر مبارکباد دی

وزیر اعظم جناب نریندر مودی نے یوگی آدتیہ ناتھ اور ان کے وزراء کی کونسل کو اتر پردیش کے وزیر اعلیٰ اور وزراء کے عہدے کا حلف لینے کے لیے مبارکباد دی ہے۔ گزشتہ پانچ سالوں کی متعدد حصولیابیوں کو یاد کرتے ہوئے، وزیر اعظم نے امید ظاہر کی کہ وزیر اعلیٰ کی قیادت میں، ریاست ترقی کے نئے باب رقم کرے گی۔ وزیر اعظم نے اپنے ٹویٹ میں کہا: ’’اتر پردیش کے وزیر اعلیٰ کے عہدے کا حلف لینے پر @myogiadityanath جی اور ان کی کابینہ کو دل کی گہرائیوں سے مبارکباد۔ پچھلے پانچ سالوں میں ریاست کے ترقیاتی سفر نے کئی اہم منزلیں طے کی ہیں۔ مجھے یقین ہے کہ آپ کی قیادت میں ریاست عوامی خواہشات کو پورا کرتے ہوئے ترقی کا ایک اور نیا باب رقم کرے گی۔‘‘
وزیراعظم سڈنی مذاکرات میں  کلیدی خطبہ دیں گے

نئی دہلی،17 نومبر، 2021/وزیراعظم نریندر مودی 18 نومبر، 2021 کو صبح تقریباً 9 بجے سڈنی مذاکرات میں کلیدی خطبہ دیں گے۔ وہ بھارت کی ٹکنالوجی کے ارتقا اور انقلاب کے موضوع پر اظہار خیال کریں گے۔ وہ آسٹریلیا کے وزیراعظم کی طرف سے پیش کیے جانے والے تعارفی کلمات کے بعد خطاب کریں گے۔ سڈنی مذاکرات 17 سے 19 نومبر ، 2021 کے درمیان منعقد کیے جا رہے ہیں۔ یہ مذاکرات آسٹریلیائی حکمت عملی سے متعلق پالیسی کے ادارے کی طرف سے منعقد کیے جا رہے ہیں۔ ان مذاکرات میں سیاسی ، تجارتی اور سرکاری رہنما ، مباحثہ کرنے ، نت نئے خیالات پیدا کرنے اور ابھرتی ہوئی و اہم ٹکنالوجیز سے پیدا ہونے والے موقعوں اور چیلنجوں کو عام طور پر سمجھنے کی سمت کام کرنے کے لیے یکجا ہوں گے۔ اس تقریب میں آسٹریلیائی وزیراعظم جناب اسکاٹ موریسن اور جاپان کے سابق وزیراعظم جناب شنزو ابے بھی خطاب کریں گے۔ ۔۔۔ م ن ۔ اس۔ ت ح ۔
وزیراعظم نے عوام کو بھیا دوج پر مبارکباد پیش کی ہے

نئی دلّی ،06 نومبر، 2021/ وزیراعظم جناب نریندر مودی نےبھیا دوج کے موقع پر عوام کو مبارکباد پیش کی ہے۔ وزیراعظم نے اپنے ایک ٹوئیٹ میں کہا۔ सभी देशवासियों को भाई दूज की ढेरों शुभकामनाएं। ’’تمام اہل وطن کو بھیا دوج کی ڈھیروں نیک خواہشات۔ بھیا دوج کے پر مسرت موقع پر سبھی کو نیک خواہشات‘‘
سمندر پار کی قومی تیل کمپنیوں کے ذریعہ پڈور کرناٹک میں پڈور کلیدی پٹرولیم ذخائر بھرنے کی تجویز کو کابینہ کی منظوری

نئیدہلی09نومبر۔وزیر اعظم جناب نریندو مودی کی صدارت میں ہونےوالے اجلاس میں سمندر پار کی تیل کمپنیوں کے ذریعہ کرناٹک کے علاقے پڈور میں کلیدی پٹرولیم ذخائر ( ایس پی آر ) کو بھرنے کی منظوری دے دی گئی ۔ واضح ہوکہ پڈور کی ایس پی آر ایک زیر زمین تیل ذخیرہ ہے۔ جس میں 2.5 ملین میٹرک ٹن تیل موجود ہے ۔ اس میں 0.625 کے 4 کمپارٹمنٹ ہیں ۔ پی پی پی ماڈل کے تحت ان ایس پی آر ز کو بھرنے کا مقصد یہ ہے کہ حکومت ہند پر پڑنے والے اخراجات کے بار کو کم کیا جاسکے ۔ واضح ہوکہ انڈین اسٹریٹجک پٹرولیم ریزرو لمٹیڈ (آئی ایس پی آر ایل ) نے 5.33 ملین میٹرک ٹن خام تیل کا تین مقامات ،وشاکھا پٹنم ، منگلور اور پڈور میں تیل ذخیرہ کرنے کے تین زیر زمین غار تعمیر کئے ہیں اور ان میں کام شروع کیا ہے ۔ان میں وشاکھا پٹنم کے زیر زمین غار 1.33 ملین میٹرک ٹن ، منگلور میں 1.5 ملین میٹرک ٹن اور پڈور میں 2.5 ملین میٹرک ٹن تیل ذخیرہ کیا جاسکے گا۔ اندازہ ہے کہ موجودہ ایس پی آر پروگرام کے پہلے مرحلے کے تحت کل 5.33 ملین میٹرک ٹن تیل ہندوستان کی 9.5 دنوں کی خام تیل کی ضرورت کی تکمیل کرسکے گا۔سرکار نے جو ن 2018 میں 6.5 ملین میٹرک ٹن کی گنجائش والے ایس پی آر کی اوڈیشہ کے چاندی کھول اور کرناٹک کے پڈور میں تعمیر کئے جان کی منظوری دے دی تھی۔سال 18-2017 میں کھپت کے اعداد وشمار کے مطابق امید کی جاتی ہے کہ ان دو مقامات سے ہندوستان کی 11.5 دنوں کی تیل ضروریات کی تکمیل ممکن ہوسکے گی۔ ۰۰۰۰۰۰۰۰۰۰۰۰۰۰۰۰۰۰۰۰۰ م ن ۔س ش ۔رم
وزیراعظم نے دولت مشترکہ کھیلوں میں میڈل جیتنے والے کھلاڑیوں کو مبارکباد دی

نئیدہلی۔ 08 اپریل 2018؛ وزیر اعظم جناب نریندر مودی نے دولت مشترکہ کھیلوں میں میڈل جیتنے والے کھلاڑیوں کو مبارکباد دی ہے۔ ویٹ لفٹنگ مقابلے میں میڈل جیتنے والے کھلاڑیوں کو مبارکباد دیتے ہوئے وزیراعظم نے کہا کہ ہمیں رگالا وینکٹ راہل کے گولڈ میڈل جیتنے پر فخر ہے۔ مجھے یقین ہے کہ ہمارے ویٹ لفٹر کی غیرمعمولی کامیابیاں مزید نوجوانوں میں ویٹ لفٹنگ کے تئیں دلچسپی پیدا کریں گی۔ خواتین کے 69 کلوگرام کے ویٹ لفٹنگ مقابلے میں گولڈ میڈل جیتنے والی کھلاڑی پونم یادو کو مبارکباد دیتے ہوئے وزیراعظم نے کہا کہ ویٹ لفٹنگ میں پونم یادو کا شوق اور سچی لگن قابل تحسین ہیں۔ نشانے بازوں کو مبارکباد دیتے ہوئے وزیراعظم نے کہا کہ ہمارے نشانے باز 2018 کے دولت مشترکہ کھیلوں کے نشانے بازی کے مقابلوں میں مخصوص حیثیت حاصل کر رہے ہیں۔ منو بھاسکر کی غیرمعمولی پیش رفت مسلسل جاری ہے اور انہوں نے خواتین کے 10 میٹر کے ایئر پسٹل مقابلے میں گولڈ میڈل جیت کر ملک و قوم کو سرخرو کیا ہے میں انہیں مبارکباد دیتا ہوں۔ خواتین کے 10 میٹر کے ایئر پسٹل مقابلے میں حنا سدھو کے گولڈ میڈل جیتنے پر اظہارِ مسرت کرتے ہوئے وزیراعظم نے حنا سدھو کو مبارکباد اور ان کی مستقبل کی کوششوں کے لیے نیک خواہشات پیش کیں۔ یاد رہے کہ ہونہار اور باصلاحیت نشانے باز روی کمار نے مردوں کے دس میٹر کے ایئر رائفلز نشانے بازی کے مقابلے میں برونز میڈل جیتا ہے۔ وزیراعظم نے روی کمار کی اس کامیابی پر اظہار مسرت کرتے ہوئے کہا کہ روی کمار کی اس کامیابی پر ہر ہندوستانی کو فخر ہے۔ اس جواں سال نشانے باز نے کھیل کود کے شعبے کی زبردست خدمت کی ہے۔ ۔۔۔۔۔۔۔۔۔۔۔۔۔۔۔۔۔۔۔۔۔ (م ن ۔ رض۔ م ج۔ ت ح(
کابینہ نے بھارت اور استوائی گوئنیا کے مابین ادویہ جاتی پودوں کے شعبے میں مفاہمتی عرضداشت کو منظوری دی

مرکزی کابینہ نے وزیر اعظم جناب نریندر مودی کی قیادت میں بھارت اور استوائی گوئنیا کے مابین ادویہ جاتی پودوں کے شعبے میں تعاون سے متعلق مفاہمتی عرضداشت کو استقدامی منظوری دے دی ہے۔ مذکورہ مفاہمتی عرضداشت ادویہ جاتی پودوں کے شعبوں میں دونوں ممالک کے مابین باہمی تعاون کو فروغ دے گی۔ تحقیق ، تربیتی کورس، کانفرنسوں کے اہتمام، میٹنگوں کے اہتمام کے سلسلے میں درکار مالی وسائل موجودہ مختص کردہ بجٹ اور قومی ادویہ جاتی پودوں کے بورڈ، وزارتِ آیوش کی موجودہ منصوبہ جاتی اسکیموں سے بہم پہنچائے جائیں گے۔ پس منظر : بھارت حیاتیاتی گوناں گونی کے لحاظ سے دنیا میں سب سے مالامال ممالک میں شمار ہوتا ہے جہاں پندرہ زرعی ۔ موسمیاتی زون موجود ہیں۔ 17000-18000 پھولوں والے پودوں کی اقسام میں 7000 کے بارے میں تخمینہ لگایا گیا ہے کہ ان کا استعمال ادویہ کے لوک دستاویزات کے مطابق، طبی مقاصد کے لئے کیا جاتا ہے، یعنی آیوروید، یونانی ، سدھ اور ہومیو پیتھی (آیوش نظامِ ادویہ) میں ان کا استعمال ہوتا ہے۔ تقریباً 1178 ادویہ جاتی پودوں کے بارے میں تخمینہ لگایا گیا ہے کہ ان کی تجارت کی جاتی ہے اوران میں سے 242 اقسام ایسی ہیں، جن کی سالانہ کھپت 100 میٹرک ٹن کے بقدر ہے۔ ادویہ جاتی پودے نہ صرف یہ کہ روایتی ادویہ اور جڑی بوٹی صنعت کے لئے اہم وسیلہ بنیاد ہیں بلکہ روزی روٹی بھی فراہم کرتے ہیں اور بھارتی آبادی کے بڑے حصے کو صحتی تحفظ بھی فراہم کرتے ہیں۔ عالمی پیمانے پر روایتی اور متبادل حفظانِ صحت نظام کے از سر نو فروغ کے نتیجے میں ان پودوں کی عالمی سطح پر جڑی بوٹی کے طور پر تجارت، 120 ملین امریکی ڈالر کے بقدر ہے اور توقع کی جاتی ہے کہ 2050 تک یہ تجارت بڑھ کر 7 کھرب امریکی ڈالر کے بقدر تک پہنچ جائے گی۔ اس کے علاوہ، بڑی تعداد میں ایسے طبی پودے خصوصاً حاراتی خطے میں پائے جانے والے ایسے پودے ہیں جو یکساں جغرافیائی ۔ موسمیاتی حالات والے دو ممالک میں پائے جاتے ہیں۔
وزیر اعظم نے سکّم کے یومِ تاسیس پر سکم کے باشندوں کو مبارکباد دی

وزیر اعظم جناب نریندر مودی نے ریاست سکم کے یوم تاسیس پر سکم کے باشندوں کو مبارکباد دی ہے۔ ایک ٹوئٹ میں وزیر اعظم نے کہاہے: ’’سکم کی میری بہنوں اور بھائیوں کو ریاست کے یوم تاسیس کی مبارکباد۔ سکم کے باشندوں نے مختلف شعبوں میں اپنی مخصوص پہچان بنائی ہے اور وہ ملک کی ترقی میں بے پناہ تعاون کر رہے ہیں۔ میری دعا ہے کہ ریاست کے سبھی لوگوں کو خوشی اور اچھی صحت حاصل ہو۔‘‘
وزیراعظم 12؍نومبر 2020 کو جےاین یو کیمپس میں سوامی وویکانند کے مجسمہ کی نقاب کشائی کریں گے

نئی دلی، 10؍ نومبر،وزیراعظم جناب نریندر مودی جواہر لال نہرو یونیورسٹی کیمپس میں 12 نومبر کو شام 6:30 بجے ویڈیوکانفرنسنگ کے ذریعے سوامی وویکانند کےلائف سائز مجسمہ کی نقاب کشائی کریں گے۔ اس موقع پر وزیرتعلیم بھی ان کے ہمراہ ہوں گے۔ سوامی وویکا نند کا فلسفہ اور مشن آج بھی ملک کے نوجوانوں کے لئے مشعل راہ بنا ہوا ہے اور ان کی جیسی عظیم شخصیت کی وجہ سے ہندوستانیوں کو فخر ہے، جو آج بھی دنیا بھر کے لاکھوں لوگوں کے لئے حوصلے کا باعث ہیں۔ وزیراعظم نے ہمیشہ یہ کہاہے کہ سوامی وویکانند کے اصول و نظریات آج بھی اُسی طرح اہمیت کے حامل ہیں، جیسے کہ ان کی زندگی میں تھے۔ وزیراعظم نے خود بھی اکثر اس بات پر زور دیا ہے کہ عوام کی خدمت کرنے اورملک کے نوجوانوں کو بااختیار بنانےسے ملک جسمانی، ذہنی اور روحانی طور پر مضبوط ہوتاہے اور ملک کی عالمی شبیہ بہتر ہوتی ہے۔ ہندوستان کی خوشحالی اور طاقت اس کے عوام کی وجہ سے ہے، اسی لئے ہر ایک کو بااختیار بنانے سے خودکفیل بھارت کے مقصد کو حاصل کرنے کی راہ پر ملک کو آگے بڑھانے میں مدد ملے گی۔
کابینہ نے مرکزی سرکاری ملازمین کو مہنگائی بھتّے اور  پینشن یافتگان کو مہنگائی راحت  کی ایک اور قسط جاری کرنے کی اجازت دی  جو 1.07.2021 سے لاگو ہوگی

وزیر اعظم جناب نریندر مودی کی صدارت میں کابینہ کمیٹی نے آج مرکزی سرکاری ملازمین کو مہنگائی بھتّے کی اور پینشن یافتگان کو مہنگائی راحت کی ایک اور قسط جاری کرنے کی اجازت دے دی ہے جس کا اطلاق 1.07.2021 سے ہوگا ۔ یہ قیمتوں میں اضافے کی وجہ سے راحت دینے کے لئے بیسک تنخواہ / پینشن کی 28 فیصد کی موجودہ شرح پر مزید 3 فیصد کا اضافہ ہوگا ۔ یہ اضافہ منظور شدہ فارمولے کے مطابق ہے جو ساتویں تنخواہ کمیشن کی سفارشات کی بنیاد پر ہے ۔ مہنگائی بھتّے اور مہنگائی راحت دونوں کی وجہ سے خزانے پر 9488.70 کروڑ روپے سالانہ کا بوجھ پڑے گا۔ اس سے تقریباً 47.14 لاکھ مرکزی سرکاری ملازمین اور 68.62 لاکھ پینشن یافتگان کو فائدہ ہوگا۔ شح۔ا س ۔ ر ب
وزیراعظم نے شہری ترقیاتی پروجیکٹوں کا افتتاح کیا اور اندور میں سوچھ سرویکشن ایوارڈ تقسیم کئے

نئی دہلی، 25 /جون۔ وزیراعظم جناب نریندر مودی نے 23جون 2018 کو مدھیہ پردیش میں مختلف مقامات پر شہری ترقیات پروجیکٹوں کا افتتاح کیا، ان میں وزیراعظم کی رہائشی اسکیم یعنی پردھان منتری آواس یوجنا، شہری پینے کے پانی کی فراہمی کی اسکیم، شہری ٹھوس فضلہ انتظام، شہری صفائی ستھرائی، نقل و حمل اور شہری منظرنامے کو خوبصورت بنانے سے متعلق اسکیمیں شامل ہیں۔ اندور میں منعقدہ ایک تقریب میں انھوں نے سوچھ سرویکشن 2018 انعامات تقسیم کئے اور سوچھ سرویکشن 2018 نتائج –بورڈ بھی لانچ کیا۔ اس موقع پر بڑی تعداد میں عوام الناس کو خطاب کرتے ہوئے وزیراعظم نے کہا کہ صاف ستھرا ہندوستان مہاتما گاندھی کا ایک خواب تھا، جو اب ایک سو پچیس کروڑ ہندوستانیوں کا عہد بن چکا ہے۔ انھوں نے کہا کہ پورا ملک اندور سے ترغیب حاصل کرسکتا ہے، جسے بھارت کے سب سے صاف ستھرے شہر ہونے کے نام سے نوازا گیا ہے۔ انھوں نے صفائی ستھرائی میں سب سے بہتر کارکردگی کا مظاہرہ کرنے والی تین ریاستوں یعنی جھارکھنڈ، مہاراشٹر اور چھتیس گڑھ کی ستائش کی۔ وزیراعظم نے اپنے اظہار خیال کے دوران بتایا کہ مرکزی حکومت پورے ملک میں شہری بنیادی ڈھانچے کو جدید ترین بنانے کی سمت میں کوشاں ہے۔ سوچھ بھارت مشن کے علاوہ پردھان منتری آواس یوجنا (شہری)، اسمارٹ سٹی مشن، امرت اور دین دیال اپادھیائے قومی شہری روزگار مشن کا ذکر بھی کیا۔ وزیراعظم نے کہا کہ حکومت ہند 2022 تک سبھی کے لئے معقول رہائش گاہیں فراہم کرانے کے منصوبے کے تحت کام کررہی ہے۔ انھوں نے کہا کہ گزشتہ چار برسوں کے دوران تقریباً 1.15 کروڑ مکانات کی تعمیر عمل میں آچکی ہے اور 2022 تک طے شدہ نشانوں کے حصول کے لئے مزید دو کروڑ سے زائد مکانوں کی تعمیرات کا کام کیا جانا باقی ہے۔ وزیراعظم نے اپنی تقریر میں دیگر شعبوں میں ہوئی پیش رفت کا بھی ذکر کیا۔
مرکزی کابینہ نے  جموں و کشمیر کے لئے  وزیراعظم کے ترقیاتی پیکج  2015 کے تحت  کابینہ کے ذریعہ    30 نومبر 2016 کو پی او جے کے  اور چھمب  کے بے گھر ہوئے خاندانوں کے لئے  منظور شدہ  بازآبادکاری کے پیکج  میں جموں و کشمیر  -1947 کے 5300  ایسے بے گھر کنبوں  کو ، جنہوں نے پہلے ریاست جموں و کشمیر سے باہر رہنے کا فیصلہ کیا  لیکن  بعد میں ریاست واپس آکر بس گئے تھے ، امداد کی منظوری دی ہے

نئی دہلی،9 اکتوبر 2019/ وزیراعظم جناب نریندرمودی کی صدارت میں مرکزی کابینہ نے جموں و کشمیر کے لئے وزیراعظم کے ترقیاتی پیکج 2015 کے تحت کابینہ کے ذریعہ 30 نومبر 2016 کو پی او جے کے اور چھمب کے بے گھر ہوئے خاندانوں کے لئے منظور شدہ بازآبادکاری کے پیکج میں جموں و کشمیر -1947 کے 5300 ایسے بے گھر کنبوں کو ، جنہوں نے پہلے ریاست جموں و کشمیر سے باہر رہنے کا فیصلہ کیا لیکن بعد میں ریاست واپس آکر بس گئے تھے ، امداد کی منظوری دی ہے ۔ فوائد: اس منظوری سے بے گھر (ڈی پی) کنبے موجودہ اسکیم کے تحت یک مشت 5.5 لاکھ روپے کی مالی امداد کے اہل ہوجائیں گے اور اس کے نتیجے میں کچھ پائیدار آمدنی حاصل کرنے کے اہل ہوں گے جس مقصد سے موجودہ اسکیم چلائی جارہی ہے۔ یہاں یہ ذکر کرنا ضروری ہے کہ 1947 میں جموں و کشمیر میں پاکستانی حملے کے پیش نظر 31619 کنبے پاکستان کے قبضے والے جموں کشمیر کے علاقے (پی او جے کے) سے ہجرت کرکے ریاست جموں کشمیر آگئے تھے۔ ان میں سے 26319 کنبے جموں و کشمیر ریاست میں بس گئے تھے جب کہ 5300 کنبوں نے ابتدائی طور پر جموں و کشمیر ریاست سے نکل کر ملک کے دوسرے حصوں میں بسنے کا فیصلہ کیا۔ البتہ 1965 اور 1971 میں بھارت پاکستان جنگ کے دوران چھمب نیابت علاقے سے مزید 10065 کنبے بے گھر ہوئے تھے۔ ان میں سے 3500 کنبے 1965 کی جنگ کے دوران اور 6565 کنبے 1971 کی جنگ کے دوران بے گھر ہوئے۔ 30 نومبر 2016 کو کابینہ کے ذریعہ منظوری کردہ پیکج کے تحت جن 36384 کنبوں کا احاطہ کیا گیا تھا، ان میں سے 26319 کنبے جموں و کشمیر کے پاکستان کے قبضے والے علاقے سے ، جبکہ 10065 کنبے چھمب نیابت علاقے سے بے گھر ہوئے تھے۔ پی او جے کے کے 5300 ڈی پی کنبوں کو ، جو ابتدائی طو رپر ریاست جموں کشمیر سے باہر ملک کے دوسرے علاقوں میں منتقل ہوگئے تھے، منظور شدہ پیکج میں شامل نہیں کیا گیا تھا۔ لیکن اب ان 5300 ڈی پی کنبوں کو ، جنہوں نے پہلے ریاست کے باہر جانے کو ترجیح دی لیکن بعد میں واپس جموں و کشمیر میں آکر آباد ہوگئے تھے ، اس پیکج میں شامل کیا جارہا ہے۔ 1947 میں پی او جے کے ، کے 5300 ڈی پی کنبوں کو جو واپس آکر جموں و کشمیر میں بس گئےتھے، موجودہ اسکیم میں شامل کیا گیا ہے۔ ان کی شمولیت سے ان کنبوں کو جنہیں جنگوں اور دشمنی کے سبب کافی نقصان اٹھانا پڑا ہے، ماہانہ مناسب آمدنی کمانے اور انہیں اصل دھارے کی اقتصادی سرگرمیوں میں شامل کرنے کو یقینی بنایا گیا ہے۔ اس سے ایسے ڈی پی کنبو ں کی مالی مدد کے لئے حکومت تیار ہوگی۔ اس طرح کے فنڈ موجودہ اسکیم کے تحت منظور شدہ فنڈ سے مہیا کرائے جائیں گے۔ ۔۔۔۔۔۔۔۔۔۔۔ م ن۔ و ۔ ج۔
وزیر اعظم گرانڈ چیلنجز اینول میٹنگ2020 کی افتتاحی تقریب میں اہم خطبہ دیں گے

نئی دہلی،17 اکتوبر وزیر اعظم جناب نریندر مودی گرانڈ چیلنجز اینول میٹنگ 2020 کی افتتاحی تقریب میں 19 اکتوبر کو شام ساڑھے سات بجے ویڈیو کانفرنسنگ کے ذریعے ایک اہم خطبہ دیں گے۔ گرانڈ چیلنجز اینول میٹنگ پچھلے 15 برسوں سے صحت اور ترقی کے سب سے بڑے چیلنجوں پر توجہ دینے کے لیے بین الاقوامی اختراعی اشتراک کی حوصلہ افزائی کر رہی ہے۔ گرانڈ چیلنجز اینول میٹنگ 2020 ورچوئل طریقے سے 19 سے 21 اکتوبر منعقد ہوگی، جس میں پالیسی ساز اور بڑے سائنسداں اکٹھے ہوں گے جو ’’انڈیا فار دی ورلڈ’’ کے موضوع پر صحت کے عالمی مسائل حل کرنے کے سلسلے میں جس میں خصوصی زور کووڈ-19 کے تعلق سے دیا جائے گا، سائنسی تال میل کی اپیل کریں گے۔ اس سالانہ میٹنگ میں پوری دنیا سے عالمی رہنما، سرکردہ سائنسداں اور تحقیق کار شرکت کریں گے اور وبائی بیماری کے بعد کی دنیا میں دیرپا ترقیاتی مقاصد کے سلسلے میں اہم ترجیحات کی رفتار تیز کرنے پر تبادلہ خیال کریں گے۔ اس میں خاص توجہ کووڈ-19 کے بندوبست سے متعلق چیلنجوں پر دی جائے گی۔ تین روزہ پروگرام میں رہنماؤں کی بات چیت پینل مباحثے اور ورچوئل غیر رسمی تبادلہ خیال ایسے موضوعات پر شامل ہوگا جس میں وبائی بیماری کے سلسلے میں سائنسی پالیسیوں سے لے کر وبائی بیماری کے بندوبست اور ترقی کی رفتار تیز کرنے نیز عالمی حلوں پر عملدرآمد اور آئندہ اس وبائی بیماری کی روک تھام جیسے موضوعات شامل ہوں گے۔ اندازہ ہے کہ اس سالانہ میٹنگ میں 40 ملکوں کے تقریباً 1600 افراد شرکت کریں گے۔ گرانڈ چیلنجز اینول میٹنگ 2020 کی میزبانی بل اینڈ میلندا گیٹس فاؤنڈیشن، محکمہ بایو ٹیکنالوجی، سائنس اور ٹیکنالوجی کی وزارت، بھارت سرکار، انڈین کونسل آف میڈیکل ریسرچ اور نیتی آیوگ کریں گے جن کے ساتھ گرانڈ چیلنجز کینیڈا، امریکی کہ ایجنسی برائے بین الاقوامی ترقی اور ویلکم شامل ہوں گے۔ صحت اور خاندانی فلاح وبہبود، سائنس اور ٹیکنالوجی اور ارضیاتی سائنس کے مرکزی وزیر ڈاکٹر ہرش وردھن افتتاحی کلمات پیں کریں گے۔ جناب بل گیٹس، ساتھی چیئرمین، بل اینڈ میلندا گیٹس فاؤنڈیشن مکمل فریمنگ بات چیت کریں گے۔ گرانڈ چیلنجز انڈیا بھارت سرکار کے بایو ٹیکنالوجی کے محکمے اور بل اینڈ میلندا گیٹس فاؤنڈیشن کی شراکت داری کے تحت 2012 میں قائم کیا گیا تھا اور ویلکم نے بھی اس شراکت داری میں شرکت کی تھی۔ گرانڈ چیلنجز انڈیا صحت اور ترقیات کے تعلق سے بہت سے موضوعات پر کام کرتاہے جن میں زراعت، تغذیہ، حفظان صحت اورچھوت کی بیماریوں کے سلسلے میں والدین اور بچوں کی صحت جیسے معاملات شامل ہیں۔
گلاسگو سی او پی -26 سربراہ کانفرنس میں ‘‘صاف ٹیکنالوجی،اختراع اور نفاذ میں تیزی’’ موضوع پر منعقدہ اجلاس پر وزیر اعظم کے تبصرے کا اردو ترجمہ

عزت مآب نمسکار آج ‘ون سن،ون ورلڈ ، ون گرڈ’ کے آغاز پر آپ سبھی کا خیر مقدم ہے ۔‘ون سن،ون ورلڈ ، ون گرڈ’ کے میرے کئی سالوں پرانے تصور کو آج بین الاقوامی شمسی اتحاد اور برطانیہ کے گرین گرڈ (سبزگرڈ) پہل سے ،ایک ٹھوس شکل ملی ہے ۔عزت مآب ، صنعتی انقلاب کو فاسل فیولز نے توانائی بخشی تھی۔فاسل فیولز کے استعمال سے متعدد ممالک خوشحال ہوئے ہیں ، تاہم ہماری زمین ،ہمارا ماحول غریب ہوگئے ہیں۔فاسل فیولز کے مقابلے نے جیو ۔پالیٹیکل تناؤ بھی کھڑے کئے ہیں ۔لیکن آج ٹیکنالوجی نے ہمیں ایک بہترین متبادل دیا ہے۔ معززاکرام ہمارے یہاں ہزاروں برس قبل ،سوریہ اُپنشد میں کہا گیا ہے،سوریاد بھونتی بھوتانی ،سورین پالیتانی تو!! یعنی ، سب کچھ سورج سے ہی پیدا ہوا ہے ،سب کی توانائی کا ذریعہ سورج ہی ہے ،اور سورج کی توانائی سے ہی سب کی پرورش ہوتی ہے۔زمین پر جب سے زندگی پیدا ہوئی ہے ،تبھی سے تمام جانداروں کی زندگی کا محور ،ان کی زندگی کے روز مرہ کے معمولات،سورج کے طلوع اور غروب سے وابستہ رہے ہیں ۔جب تک یہ قدرتی کنکشن(رابطہ) بنا رہا ،تب تک ہمارا سیارہ بھی صحت مند رہا ۔لیکن جدید دور میں انسان نے سورج کے ذریعہ قائم کردہ اس چکر سے آگے نکلنے کی ہوڑ میں،قدرتی توازن کو بگاڑدیا ،اور اپنے ماحول کا بڑا نقصان بھی کرلیا ۔اگر ہمیں پھر سے قدرت کے ساتھ متوازن زندگی کا تعلق قائم کرنا ہے،تو اس کا راستہ ہمارے سورج سے ہی روشن ہوگا۔انسانیت کے مستقبل کو بچانے کیلئے ہمیں پھر سے سورج کے ساتھ چلنا ہوگا۔ معزز شخصیات جتنی توانائی پوری انسانی ذات سال بھر میں استعمال کرتی ہے،اتنی توانائی سورج ایک گھنٹے میں زمین کو دیتا ہے اور یہ بے شمار توانائی پوری طرح سے صاف ستھری ہے ،پائیدار ہے۔چیلنج صرف اتنا ہے کہ شمسی توانائی دن میں ہی دستیاب ہے اور موسم پر بھی منحصر ہے ۔‘ون سن،ون ورلڈ ، ون گرڈ’ اسی چیلنج کا حل ہے ۔ایک ورلڈ وائڈ گرڈ (دنیا بھر میں ایک گرڈ)سے صاف توانائی ہر جگہ ہروقت میسر ہوپائے گی۔ اس سےذخیرے کی ضرورت بھی کم ہوگی اور سولر پروجیکٹس کی وائبلیٹی بھی بڑھے گی۔اس تخلیقی پہل سے کاربن فٹ پرنٹنگ اور توانائی کی لاگت تو کم ہوگی ہی ،الگ الگ علاقوں اور ممالک کے درمیان تعاون کا ایک نیا راستہ بھی کھلے گا ۔مجھے پورا یقین ہے کہ ‘ون سن،ون ورلڈ ، ون گرڈ’ اور گرین ۔گرڈ ۔انیشی ایٹو کے اشتراک سے ایک مشترکہ اور مستحکم عالمی گرڈ کا فروغ ہوپائے گا ۔میں آج بھی جانکاری دینا چاہتا ہوں کہ ہماری خلائی ایجنسی اسرو،دنیا کو ایک سولر کیلکولیڑ ایپلیکیشن دینے جارہی ہے ۔اس کیلکولیٹر سے ، سیٹلائیٹ ڈاٹا کی بنیاد پر دنیا کی کسی بھی جگہ کی سولر پاور پوٹینشیئلٹی ناپی جاسکے گی۔یہ ایپلیکیشن سولر پروجیکٹس کی جائے وقوع طے کرنے میں کارگر ہوگی اور اس سے ‘ون سن،ون ورلڈ ، ون گرڈ’ کو بھی مضبوطی ملے گی۔ عزت مآب ایک بار پھر ، میں آئی ایس اے کا خیر مقدم کرتا ہوں اور میرے دوست بورس کو ان کے تعاون کیلئے بہت بہت شکریہ ادا کرتا ہوں۔میں تمام دیگر ممالک کے رہنماؤ کی موجودگی کیلئے بھی تہہ دل سے ان کا احسان مند ہوں۔ شکریہ
وزیراعظم نے جاپان کے  وزیراعظم   کے طور پر  ذمہ  داری سنبھالنے پر عزت مآب  فیومیو کیشیدا کو مبارک باد پیش کی

وزیراعظم جناب نریندر مودی نے عزت مآب فیومیو کیشیدا سے بات چیت کی اور جاپان کے وزیراعظم کے طور پر ذمہ داری سنبھالنے پر انہیں مبارک باد پیش کی۔ ایک ٹوئٹ میں وزیراعظم نے کہا: ’’جاپان کے وزیراعظم کے طور پر عہدہ سنبھالنے پر مبارکباد دینے کے لئے عزت مآب فیومیو کیشیدا سے بات چیت کی۔ میں بھارت۔ جاپان خصوصی اسٹریٹجک اور عالمی شراکت داری کو مزید مستحکم بنانے اور ہند بحرالکاہل خطے میں تعاون میں اضافے کے لئے ان کے ساتھ کام کرنےکا متمنی ہوں‘‘۔ ۔۔۔۔۔۔۔۔۔۔۔ ش ح۔ا گ۔ن ا۔
وزیراعظم نے ماں چندرگھنٹا کی پوجا کی

وزیراعظم نریندر مودی نے درگا ماتا کے تیسرے روپ دیوی چندرگھنٹا کی پوجا کی ہے ۔ وزیراعظم مودی نے دیوی کی دعائیں (استوتی) بھی پڑھیں۔ وزیراعظم نے ٹویٹ کیا: ’’نوراتری میں آج درگا ماں کے تیسرے روپ دیوی چندرگھنٹا کی پوجا آرادھنا کا دن ہے ، ان کے لامحدود کرم سے ہر کسی کی زندگی بہادری اورخوش اخلاقی سے آراستہ ہو، یہی میری دعا ہے ‘‘۔